125. ΠΡΟΕΔΡΙΚΟ ΔΙΑΤΑΓΜΑ υπ’ αριθ. 269 της 9/24 Αυγ. 1996 (ΦΕΚ Α΄ 195) Αναπροσαρμογή του ανωτάτου ορίου προϋπολογισμού για την εκτέλεση έργων από την Υπηρεσία Πολιτικής Αεροπορίας (ΥΠΑ). Έχοντας υπόψη: 1.Τις διατάξεις: α.Του άρθρ. 11 παρ. 1 περ. η του Ν.Δ/τος 714/1970 "περί ιδρύσεως Διευθύνσεως Εναερίων Μεταφορών παρά τω Υπουργείω Συγκοινωνιών και Οργανώσεως της Υπηρεσίας Πολιτικής Αεροπορίας" (Α΄ 238), όπως αντικαταστάθηκε με το άρθρ. 1 του Νόμ. 1141/1981 (Α΄ 74). β.Του Νόμ. 1418/1984 "Δημόσια Έργα και ρυθμίσεις συναφών θεμάτων" (Α 23). 2.Την 280/1996 Γνωμοδότηση του Συμβουλίου Επικρατείας, με πρόταση του Υπουργού Περιβάλλοντος, Χωροταξίας και Δημοσίων Έργων και του Υπουργού Μεταφορών και Επικοινωνιών, αποφασίζουμε: Άρθρ.1.-Το προβλεπόμενο από το άρθρ. 1 του Νόμ. 1141/81 ανώτατο όριο προϋπολογισμού δαπάνης 5.000.000 δρχ. για την εκτέλεση των αναφερομένων σ’ αυτό έργων αρμοδιότητας της Υπηρεσίας Πολιτικής Αεροπορίας, όπως το ανώτατο αυτό όριο αναπροσαρμόστηκε σε 20.000.000 δρχ με το Π.Δ. 36/1991 (Α΄ 11) και σε 150.000.000 δρχ. με το Π.Δ. 473/1991 (Α΄ 172), αναπροσαρμόζεται στο ποσό των 800.000.000 δρχ. Ειδικά για το έργο των κτιριακών εγκαταστάσεων για αεροσκάφη απευθείας πτήσεων στο Αεροδρόμιο Ελληνικού το ανώτερο όριο αυξάνεται σε 1.000.000.000 δρχ. Άρθρ.2.-Η ισχύς του παρόντος Διατάγματος αρχίζει ένα μήνα μετά τη δημοσίευσή του στην Εφημερίδα της Κυβερνήσεως. Οι συμβάσεις έργων που θα καταρτισθούν ύστερα από δημοπρασίες που θα γίνουν ή κατόπιν προσφορών που θα υποβληθούν μέχρι της έναρξης εφαρμογής των διατάξεων του παρόντος Διατάγματος, εξακολουθούν να εκτελούνται από τους ίδιους φορείς, σύμφωνα με τις προγενέστερες διατάξεις, μέχρι πλήρους εκκαθαρίσεώς τους. 